**Likumprojekta “Grozījumi Tūrisma likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Tūrisma likumā” (turpmāk – projekts) paredz precizēt vairākas tūrisma definīcijas, precizēt pašvaldību kompetences tūrisma jomā un noteikt tūrisma informācijas centru tiesības tirgot suvenīrus un iespieddarbus, likvidēt neefektīvu un neaktīvu tūrisma padomi un iekļaut Tūrisma likumā administratīvo atbildību tūrisma pakalpojumu sniegšanas jomā, kas noteikta Latvijas Administratīvo pārkāpumu kodeksa (turpmāk – LAPK) 155.11 un 155.15 pantā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, lai īstenotu Ministru kabineta 2013. gada 4. februāra rīkojumā Nr. 38 „Par Administratīvo sodu sistēmas attīstības koncepciju”, Ministru kabineta 2014. gada 22. aprīļa sēdes protokola Nr. 24 26. § 2. punktā un Ministru kabineta 2016. gada 13. decembra sēdes protokola Nr.68 67. § „Informatīvais ziņojums „Nozaru administratīvo pārkāpumu kodifikācijas ieviešanas sistēmas īstenošana”” (turpmāk – informatīvais ziņojums) 2. punktā doto, kā arī veiktu tūrisma nozarei būtisku problēmu jautājumu risināšanu ar Tūrisma likuma grozījumiem, kas izstrādāti Ekonomikas ministrijas (turpmāk – EM) iniciatīvā, pamatojoties uz tūrisma nozares pārstāvju sniegto informāciju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  1) Projekts paredz precizēt vairākas ar tūrismu saistītas definīcijas:Aktīvais tūrisms - pēc EM tikšanās ar tūrisma nozares nevalstiskajām organizācijām un mācībspēku pārstāvjiem, definīcija ir precizēta atbilstoši mūsdienu situācijai un Latvijas Zinātņu akadēmijas (turpmāk – LZA) Akadēmiskajai terminu datubāzei.Tūristu mītne – definīcijā tiek papildus iekļauta “viesu dzīvoklis, ēkas daļa”, tādējādi nosakot, ka par tūristu mītni tiek uzskatīts arī dzīvoklis vai ēkas daļa kurā tiek nodrošināta tūristu diennakts izmitināšana un apkalpošana. Viesu dzīvoklis – tiek ieļauta jauna definīcija (skaidrots jauns termins) šādā redakcijā: “rezervēšanai pieejama tūristu mītne (arī dzīvojamā telpa), kurā tiek nodrošinātas viesu ikdienai vai atpūtai nepieciešamās ērtības un kuru saimnieciskās darbības veicējs – fiziska persona vai juridiska persona izīrē tūristam, īres maksā iekļaujot visus ar viesu dzīvokļa lietošanu saistītos maksājumus”.Tūristu mītnes definīcijas precizēšana un viesu dzīvokļa definēšana daļēji skaidro sadarbības ekonomikas veidotās jaunās uzņēmējdarbības formas un veidus tūrisma nozarē, konkrēti, tūristu mītņu sektorā - viesu dzīvokļu izīrēšanā. Definējot viesu dzīvokli kā rezervēšanā pieejamu tūristu mītni tiek precīzāk noteikta atšķirība starp parastu ilgtermiņā īrētu dzīvokli un tādu dzīvokli, kas tiek izīrēts tūristiem īstermiņā, izmantojot tādas platformas kā airbnb.com vai booking.com. Līdz ar to turpmāk būs vieglāk risināt dažādas ar sadarbības ekonomiku radušās problēmas, kuras atsevišķos gadījumos rodas ar dzīvokļa izīrētāju likumisko darbību (saimnieciskās darbības nereģistrēšanu), kā arī netiek nodrošināta ārzemnieku deklarāciju aizpildīšana un iesniegšana atbilstoši spēkā esošajam tiesiskajam regulējumam. Tūrisma nozare – tiek aizstāts tūrisma nozares definīcijā “tūrisma pakalpojums” ar “tūrisma produkts”, papildus definējot, kas ir “tūrisma produkts” (ņemot vērā LZA definīcijas), jo produkta definējums ietver plašāku jomu nekā tikai tūrisma pakalpojumus, iekļaujot gan pakalpojumus, gan preces, gan cilvēku radītās vērtības vai pat veselu to kopumu.Veselības tūrisms - projekts paredz precizēt arī veselības tūrisma definīciju. Veselības ministrijas izstrādātajā informatīvajā ziņojumā “Par veselības tūrisma attīstības veicināšanas iespējām” (izskatīts Ministru kabineta 2018. gada 7. augusta sēdē), ka pašreiz nav vienotas izpratnes par to, kas tieši tiek saprasts ar pašreizējo veselības tūrisma definīciju, taču šāda skaidrība ir svarīga ne tikai precīzai statistikas veidošanai, bet arī atbalsta programmu definēšanai. Tika secināts, ka definīciju ir nepieciešams precizēt, lai tā būtu sasaistē ar Ārstniecības likumu, kurā 1. panta 1. punkts nosaka, ka ārstniecība ir “profesionāla un individuāla slimību profilakse, diagnostika un ārstēšana, medicīniskā rehabilitācija un pacientu aprūpe”. Atbilstoši informatīvajā ziņojumā “Par veselības tūrisma attīstības veicināšanas iespējām” un Veselības ministrijas izstrādātā plāna projektā "Rīcības plāns veselības aprūpes eksporta pakalpojumu jomas attīstībai 2019.-2023.gadam" (2018. gada 15. novembrī izsludināts Valsts sekretāru sanāksmē; VSS-1183) norādītajam, projekts paredz precizēt veselības tūrisma definīciju, nosakot, ka arī veselības tūrisma mērķis ir arī diagnostika.Apgrozījums kompleksu un saistītu tūrisma pakalpojumu jomā – ņemot vērā to, ka tūrisma pakalpojumu jomā tūrisma pakalpojumu sniedzējiem nav vienotas izpratnes par to, kas ir uzskatāms par apgrozījumu tūrisma pakalpojumu jomā, kā arī pastāv dažādas un atšķirīgas pieejas, kā tiek uzskaitīti saimnieciskās darbības ieņēmumi no komplekso tūrisma pakalpojumu pārdošanas, lai nodrošinātu efektīvu Patērētāju tiesību aizsardzība centra funkcijas attiecībā uz nodrošinājuma uzraudzības realizēšanu, Tūrisma likuma 1. panta pirmajā daļā tiek iekļauta apgrozījuma tūrisma pakalpojumu jomā definīcija. Minētā definīcija paredz, ka apgrozījums tūrisma pakalpojumu jomā ir kopējais naudas apjoms, kas tiek saņemts par kompleksu tūrisma pakalpojumu vai pakalpojumu, kas ietilpst saistīta tūrisma pakalpojumā, un kas atspoguļo naudas summu, kas saņemta no ceļotājiem noteiktā laika periodā. Tūrisma produkts – projekts paredz iekļaut jaunu definīciju “tūrisma produkts”, kas ir iekļauts “tūrisma nozares” definīcijā. Tūrisma produkta definīcija aptver gan likuma sākotnējā definīcijā minētos pakalpojumus, gan preces, gan cilvēku radītās vērtības vai pat veselu to kopumu. Darījumu tūrisms – pēc nozares lūguma projekts paredz iekļaut jaunu definīciju “darījumu tūrisms”, šis tūrisma veids tiek iekļauts arī kā viens no tūrisma nozares uzdevumiem, tādēļ likumā iekļauts termina skaidrojums.2) Projekts paredz precizēt tūrisma nozares uzdevumus, nosakot, ka tūrisma nozares viens no galvenajiem uzdevumiem ir nodrošināt tūrismam brīvas un vienlīdzīgas iespējas, celt tā ekonomisko efektivitāti, radīt jaunas darba vietas un sniegt atbalstu vietējo iedzīvotāju labklājības izaugsmei. Priekšlikums sākotnēji tika saņemts no Labklājības ministrijas, iekļaut uzdevumu “sniegt atbalstu vietējo iedzīvotāju labklājības izaugsmei” ekotūrisma definīcijā, nosakot, ka ekotūrisma mērķis ir arī sniegt atbalstu vietējo iedzīvotāju labklājības izaugsmei, tādējādi nodrošinot definīcijas atbilstību Starptautiskās ekotūrisma apvienības (The International Ecotourism Society) izstrādātajai un starptautiski atzītajai definīcijai (*"responsible travel to natural areas that conserves the environment, sustains the well-being of the local people, and involves interpretation and education*")[[1]](#footnote-1). Tomēr priekšlikuma skaņošanas procesā tūrisma nozares pārstāvji norādīja, ka šāds uzdevums “sniegt atbalstu vietējo iedzīvotāju labklājības izaugsmei” ir visiem tūrisma veidiem, ne tikai ekotūrismam, tādēļ projektā šis uzdevums tiek iekļauts pie vispārīgajiem tūrisma nozares uzdevumiem.  Projektā tiek precizēts arī tūrisma nozares uzdevums “veicināt reģionu un lauku sociālās, ekonomiskās un kultūras vides un kvalitatīvas ainavas saglabāšanu un vērtības celšanu, sekmējot ilgtspējīga tūrisma attīstību”. Pamatojoties uz tūrisma nozares speciālistu viedokli, lauku vide attiecas tikai uz valsts daļu, ko var definēt kā “lauku reģionu”, attiecīgi fragmentējot uzdevuma pielietojumu. Tas vienlīdz attiecināms kā uz lauku vidi, tā reģionālajām pilsētām un galvaspilsētu. Lietojot vārdu “reģions”, var aptvert šo uzdevumu precīzāk. Savukārt, ņemot vērā ainavas konvenciju, kas aktualizēta vēlāk – pēc Tūrisma likuma pirmās redakcijas un ainavas lielo lomu tūrisma galamērķu pievilcības veicināšanā, tā iekļaujama pie tūrisma nozares uzdevumiem kā viens no būtiskākajiem tūrisma resursiem. Uzdevums ir ne vien saglabāt resursu, bet arī celt tā vērtību, gudri apsaimniekojot. Savukārt izmantošanas veidi nav jāattiecina tikai uz kādiem konkrētiem tūrisma veidiem, bet vairāk jāakcentē pieeja to ilgtspējīgā izmantošanā, saturiski ļaujot attīstīt radošu un konkurētspējīgu pieeju. Visbeidzot projekts paredz papildināt tūrisma nozares uzdevumus ar norādi par eksportspējīgu produktu veidošanu veselības tūrismā un darījumu tūrismā, akcentējot abu šo tūrisma veidu nozīmi Latvijas tūrisma un visas tautsaimniecības izaugsmē. Šie ir prioritāri tūrisma virzieni, uz kuriem Latvijai ir jātiecas gan šobrīd, gan nākotnē.3) Projekts paredz grozījumus attiecībā uz pašvaldību kompetenci tūrisma jomā. Tūrisma nozares pārstāvji norāda, ka daudzas Latvijas pašvaldības nav vērstas uz savstarpēju sadarbību ar līdzās esošajām kaimiņu pašvaldībām, neievēro tūrisma galamērķu kritērijus, pārāk uzsvērti cenšas rīkoties kā pilnvērtīgi galamērķi, tādējādi fragmentējot tūrisma vietu piedāvājumu un veidojot vāji segmentētu liela apjoma informāciju, kas tirgū ir maz pieprasīta konkrētā formātā. Tādēļ projekts nosaka, ka tūrisma attīstība pašvaldībām ir jāplāno ņemot vērā ne tikai pašvaldības juridiskās robežas, bet arī attiecīgā galamērķa robežas. Latvijā ir vairāki tūrisma galamērķi, kas pārklājas ar vairāku pašvaldību teritorijām (piemēram Gaujas Nacionālais parks) un šādos gadījumos tūrisma attīstība un pašvaldības atbalsts būtu skatāms konkrētā galamērķa attīstības kontekstā. Papildus pie pašvaldību kompetencēm pēc Konkurences padomes lūguma tiek uzsvērta to kompetence veicināt un attīstīt labvēlīgu vidi privātajai uzņēmējdarbībai tūrisma jomā. 4) Atbilstoši Tūrisma likuma 9. panta pirmajai daļai Ministru kabinets ir izveidojis Latvijas Tūrisma konsultatīvo padomi, kas ir koleģiāla, konsultatīva un koordinējoša institūcija, kurā iekļauti tūrisma politikas īstenošanā iesaistīto ministriju, pašvaldību, komersantu, kā arī biedrību un nodibinājumu pārstāvji. Šīs padomes mērķis ir veicināt tūrisma politikas īstenošanā iesaistīto ministriju, pašvaldību, komersantu, kā arī biedrību un nodibinājumu sadarbību, lai sekmētu tūrisma attīstību, veicinātu tūrisma nozares integrāciju valsts sociāli ekonomiskās attīstības procesā un aizstāvētu to komersantu intereses, kuri sniedz tūrisma pakalpojumus. Vienlaikus, pamatojoties uz Ministru kabineta 2012. gada 11. decembra noteikumu Nr. 857 “Latvijas Investīciju un attīstības aģentūras nolikums” 8.1 punktu, ir izveidota Latvijas Investīciju un attīstības aģentūras tūrisma konsultatīvā padome, kuras mērķis ir nodrošināt valsts pārvaldes institūciju un privātpersonu iesaisti tūrisma politikas īstenošanā – Latvijas kā tūrisma galamērķa veidošanā un popularizēšanā. Tāpat, pamatojoties uz Ministru kabineta 2010. gada 23. marta noteikumu Nr. 271 “Ekonomikas ministrijas nolikums” 17. punktu, ir izveidota Tautsaimniecības padome, kuras institucionālajā sistēmā ietilpst Tūrisma komiteja. Tautsaimniecības padomes Tūrisma komitejas mērķis ir tūrisma nozares konkurētspējas veicināšana un attīstība, vērtējot un sniedzot priekšlikumus ar tūrisma politiku saistītos jautājumos. Minētās komitejas pienesums ir sasaiste ar kopēju Tautsaimniecības padomes personālsastāvu Padomes dibinātājiem – Ekonomikas ministriju, Latvijas Tirdzniecības un rūpniecības kameru, Latvijas Darba devēju konfederāciju, Latvijas Brīvo arodbiedrību savienību un Latvijas Pašvaldību savienību, kuras darbības mērķis ir sekmēt uzņēmējdarbībai labvēlīgas vides politikas veidošanu un īstenošanu Latvijā, kā arī veicināt ilgtspējīgas tautsaimniecības attīstības principu ieviešanu valstī. Līdz ar to, atsevišķus jautājumus ir iespējams skatīt ne tikai salīdzinoši šaurākā tūrisma nozares pārstāvēto nevalstisko organizāciju, reģionu pārstāvju un citu profesionāļu lokā. Gan Latvijas Investīciju un attīstības aģentūras tūrisma konsultatīvajā padomē, gan Tautsaimniecības Tūrisma komitejas sastāvā ir iekļauti pārstāvji gan no valsts pārvaldes iestādēm, gan no pašvaldībām, gan nevalstisko organizāciju pārstāvji. Latvijas Tūrisma konsultatīvā padomes sastāvā ir iekļauti pārstāvji no 36 institūcijām, līdz ar to šī padome ir uzskatāma par lielu. Lielā pārstāvju skaita dēļ padome ir neefektīva. Tūrisma likuma 9.pantā noteiktā sabiedrības līdzdalību veicinošā institūcija tūrisma nozarē - Latvijas Tūrisma konsultatīvā padome – pēdējos gados nav spējusi nodrošināt tai noteiktās funkcijas un uzdevumus. Problēmas ar padomes darba nodrošināšanu radušās tā plaši pārstāvētā personālsastāva dēļ, kas bieži vien radīja grūtības veidot konstruktīvu dialogu, gan izpildīt noteiktās prasības attiecībā uz kvorumu, lai operatīvi reaģētu uz radušos problēmu un ātri pieņemtu problēmu risinošu kopīgu lēmumu. Ņemot vērā, ka paralēli Latvijas Tūrisma konsultatīvajai padome pastāv arī Tautsaimniecības padome ar Tūrisma komiteju un Latvijas Investīciju attīstības aģentūras tūrisma konsultatīvā padome un šīs padomes sanāk regulāri, lai apspriestu ar tūrisma politiku saistītus jautājumus, tad nav nepieciešams uzturēt Latvijas Tūrisma konsultatīvo padomi. Līdz ar to projekts paredz no Tūrisma likuma izslēgt 9. pantu, kas nosaka Latvijas Tūrisma konsultatīvās padomes izveidošanas nepieciešamību. Lēmums likvidēt Tūrisma likumā noteikto Tūrisma konsultatīvo padomi ir apstiprināts sabiedriskajā apspriešanā Tautsaimniecības padomes Tūrisma komitejā. 4) Valsts kontrole 2016. gada 9. marta vēstulē Nr. 11-2.3.1/325 ekonomikas ministram, kultūras ministram un Latvijas Pašvaldību savienības priekšsēdim ir vērsusi uzmanību, ka, veicot revīzijas ministrijās un pašvaldībās, ir konstatēts, ka valsts un pašvaldību iestādes, tostarp tūrisma informācijas centri, nodarbojas ar dažādu suvenīru tirdzniecību, kas tiek uzskatīts par normatīvo aktu pārkāpumu no valsts un pašvaldību iestāžu puses. Valsts kontrole 2016. gada 23. marta vēstulē Nr. 324-1-2687, kas adresēta ekonomikas ministram, kultūras ministram un Latvijas Pašvaldību savienības priekšsēdim, ir norādījusi, ka gadījumā, ja netiks veikti nepieciešamie grozījumi normatīvajos aktos, kas atļauj valsts un pašvaldības iestādēm – tūrisma informācijas centriem un muzejiem – nodarboties ar suvenīru tirdzniecību, Valsts kontrole turpmāk, veicot finanšu un likumības vai lietderības revīzijas, norādīs uz šo iestāžu rīcības neatbilstību normatīvo aktu prasībām. Valsts kontrole ir skaidrojusi, ka Komerclikuma 1. panta trešās daļas izpratnē suvenīru tirdzniecība ir uzskatāma par saimniecisko darbību, jo to raksturo visas saimnieciskās darbības pazīmes – sistemātiskums (darbību atkārtotība), patstāvība (spēja savā vārdā slēgt darījumus) un atlīdzības kritērijs. Konstatējot visas šīs pazīmes, iestāžu tirgošanās ar suvenīriem ir uzskatāma par publiskas personas darbošanos privāto tiesību sfērā, kas pieļaujama tikai Valsts pārvaldes iekārtas likuma 87. un 88. pantā minētajos gadījumos. Lai pašvaldība un valsts būtu tiesīga veikt saimniecisko darbību (komercdarbību), ir jāiestājas vairākiem nosacījumiem. Pirmkārt, publiskas personas ir tiesīgas pastarpināti veikt saimniecisko darbību (komercdarbību) tikai tirgus nepilnības apstākļos (Valsts pārvaldes iekārtas likuma 88. panta pirmā daļa). Otrkārt, saimnieciskās (komercdarbības) veikšanai pašvaldībai ir pienākums dibināt kapitālsabiedrību (Valsts pārvaldes iekārtas likuma 88. panta otrā daļa), tāpēc tieša saimnieciskās darbības veikšana nav atļauta. Lai publiska persona varētu pastarpināti veikt saimniecisko darbību, tai ir ne tikai pienākums dibināt kapitālsabiedrību, bet arī konstatēt tirgus nepilnības apstākļus. Līdz ar to situācija, kad suvenīru tirdzniecību veic valsts un pašvaldību iestādes, ir neatbilstoša esošajam normatīvajam regulējumam. Izmaiņas Tūrisma likumā nodrošinās to, ka tūrisma informācijas centri turpmāk varēs tirgot suvenīrus un iespieddarbus par tirgus cenu. Vienlaikus, nodarbojoties ar suvenīru tirdzniecību, tūrisma informācijas centriem nepieciešams izvērtēt šādas rīcības ietekmi uz tirgu un konkurenci, t.sk. ņemot vērā to, vai konkrētajā tirgū darbojas citi suvenīru tirgotāji, vai arī pastāv tirgus nepilnība, atkarībā no tā arī plānojot suvenīru sortimentu un pārdošanas apjomus. Visi ieņēmumi, kas izrietēs no saimnieciskās darbības veikšanas, tiks izmantoti tikai tūrisma informācijas centru darbības veicināšanai.Ņemot vērā iepriekš minēto, projekts paredz papildināt Tūrisma likuma 14. pantu ar tūrisma informācijas centra tiesībām veikt saimniecisko darbību, tai skaitā suvenīru tirdzniecību, ja tā ir nepieciešama tūrisma informācijas centra pamatfunkciju un darbības veicināšanai.  5) Projekts paredz iekļaut Tūrisma likumā administratīvo atbildību tūrisma pakalpojumu sniegšanas jomā, kas noteikta LAPK 155.11 un 155.15 pantā, kā arī, lai noteiktu kompetentās iestādes, kurām piekritīga sodu piemērošana. Projekts papildina Tūrisma likumu ar V nodaļu, nosakot administratīvo atbildību par kompleksa vai saistīta tūrisma pakalpojuma organizēšanu, sniegšanu, piedāvāšanu pārdošanai vai pārdošanu, nenodrošinot vispār vai nenodrošinot pietiekamu normatīvajos aktos noteikto nodrošinājumu visu to maksājumu atmaksāšanai, kurus veikuši ceļotāji vai kuri veikti ceļotāju vārdā, ciktāl tūrisma pakalpojuma sniedzējs nespēj pilnībā vai daļēji pildīt savas saistības un sniegt attiecīgos pakalpojumus savu likviditātes problēmu dēļ (turpmāk – nodrošinājums), par kompleksa tūrisma pakalpojuma organizēšanu, sniegšanu, piedāvāšanu pārdošanai vai pārdošanu bez speciālās atļaujas (licences) un par ārzemnieka deklarācijas veidlapā sniegto ziņu pārbaudes, veidlapas uzglabāšanas vai nodošanas noteikumu pārkāpšanu. Projekts paredz noteikt Patērētāju tiesību aizsardzības centru par atbildīgo iestādi izskatīt administratīvo pārkāpumu lietas un piemērot administratīvos sodus par administratīviem pārkāpumiem attiecīga tūrisma pakalpojuma organizēšanā, sniegšanā, piedāvāšanā pārdošanai vai pārdošanā, nenodrošinot licenci vai nenodrošinot pietiekamu normatīvajos aktos noteikto nodrošinājumu, savukārt Valsts policija tiek noteikta par atbildīgo iestādi izskatīt administratīvo pārkāpumu lietas un piemērot administratīvos sodus par ārzemnieka deklarācijas veidlapā sniegto ziņu pārbaudes, veidlapas uzglabāšanas un nodošanas noteikumu pārkāpšanu, un Valsts robežsardze tiek noteikta par tiesīgu uzsākt administratīvo pārkāpumu lietas par ārzemnieka deklarācijas veidlapā sniegto ziņu pārbaudes, veidlapas uzglabāšanas un nodošanas noteikumu pārkāpšanu. Pārņemot LAPK 155.11 pantu, Tūrisma likumā, tiek palielināts administratīvā naudas soda apmērs un tvērums par nodrošinājuma nenodrošināšanu vai nepietiekamu nodrošināšanu. Nodrošinājums ir apdrošināšana vai bankas garantija un nodrošinājums attiecībā uz ceļotāju repatriāciju, saņemot speciālu atļauju (licenci). Nodrošinājums ir nepieciešams gan kompleksu, gan saistītu tūrisma pakalpojumu sniedzējiem. Prasības par nodrošinājumu un speciālo atļauju (licenci) noteiktas Ministru kabineta 2018. gada 26. jūnija noteikumos Nr. 380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem”, ar ko pārņemta Eiropas Parlamenta un Padomes direktīvu (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK (turpmāk – Direktīva) nacionālajos normatīvajos aktos. LAPK 155.11panta nosacījumi tiek papildināti Tūrisma likumā ar administratīvās atbildības paredzēšanu par kompleksa tūrisma pakalpojuma sniegšanu bez speciālās atļaujas (licences). Sloga apmērs un tvērums tiek palielināts, lai izpildītu Direktīvas prasības attiecībā uz stingru un efektīvu nozares uzraudzību un kontroli, kā arī ņemot vērā zemāk minētos apsvērumus: 5.1. Patērētājs tiek pakļauts būtiskam finansiālam riskam.  Tūrisma pakalpojumu jomā nodrošinājumam ir ļoti liela nozīme, ņemot vērā, ka parasti šādos darījumos no ceļotāja tiek iekasēti avansa maksājumi. Nodrošinājuma nenodrošināšanas vai nepietiekamas nodrošināšanas situācijā ceļotājs var tikt pakļauts būtiskiem finansiāliem riskiem t.sk., zaudēt savu pakalpojuma sniedzējam samaksāto naudu.  5.2. Neefektīva un nemotivējoša sodu sistēma.  Patlaban par drošības garantijas nenodrošināšanu paredzētais naudas sods (LAPK 155.11 panta trešā un ceturtā daļa) nav pietiekoši motivējošs un atturošs, kā arī nenodrošina LAPK 1. pantā paredzēto uzdevumu izpildi. Ņemot vērā minēto, nepieciešams palielināt naudas soda apmēru, lai izskaustu negodīgo komersantu praksi, kas piedāvā pārdošanā kompleksos tūrisma pakalpojumus, nenodrošinot minēto garantiju vai nenodrošinot to pietiekamā apmērā. 5.3. Prasība nodrošināt augstu ceļotāju aizsardzības līmeni.  Direktīvas prasības paredz detalizētākus un stingrākus noteikumus klienta iemaksātās naudas atgriešanas nodrošināšanai. Proti, skaidrojot Direktīvas 17. panta noteikumus par ceļotāju aizsardzību tūrisma pakalpojumu sniedzēja maksātnespējas gadījumā, direktīvas preambulas 40. apsvērumā noteikts, ka “[..] aizsardzībai vajadzētu būt pietiekamai, lai segtu visus paredzamos maksājumus, ko veicis ceļotājs vai kas ceļotāju vārdā veikti par kompleksajiem pakalpojumiem visintensīvākajā sezonā, ņemot vērā laikposmu starp šādu maksājumu saņemšanu un ceļojuma vai brīvdienu beigām, kā arī attiecīgos gadījumos paredzamās ceļotāju repatriācijas izmaksas. Kopumā tas nozīmēs to, ka nodrošinājumam ir jāsedz pietiekami liela procentuālā daļa no organizatora apgrozījuma saistībā ar kompleksajiem pakalpojumiem un ka tas var būt atkarīgs no tādiem faktoriem kā pārdoto komplekso pakalpojumu veids, tostarp transporta veids, ceļamērķis un jebkādi juridiski ierobežojumi vai organizatora saistības attiecībā uz priekšapmaksas summām, ko tas var pieņemt, un maksājumu termiņi pirms kompleksā ceļojuma sākuma. [..].”  5.4. Saskaņā ar Direktīvas prasībām tiek paplašināts tūrisma pakalpojumu sniedzēju, kuriem jānodrošina klientu iemaksātās naudas drošības garantija, tvērums. Papildus tūrisma operatoriem, nodrošinājuma būtība tiek paplašināta, tā attieksies arī uz citiem pakalpojuma sniedzējiem, piemēram, aviokompānijām, viesnīcām, kuri piedāvā kompleksos tūrisma pakalpojumus, un tūrisma aģentiem vai citiem pakalpojumu sniedzējiem, kuri piedāvā saistītos tūrisma pakalpojumus atbilstoši Direktīvas nosacījumiem. Kompleksus tūrisma pakalpojumus var sniegt arī fiziskas personas, tādēļ likumprojekts paredz sodu gan fiziskām, gan juridiskām personām. 5.5. Administratīvā atbildība par darbību bez licences tiek noteikta, lai nodrošinātu efektīvu nozares uzraudzību un kontroli. Licencēšana tūrisma pakalpojumu jomā tiek noteikta kā instruments Direktīvas 25. panta izpildei, kur noteikts, ka “Dalībvalstis pieņem noteikumus par sankcijām, kuras piemēro par to valsts tiesību aktu pārkāpumiem, kas pieņemti saskaņā ar šo direktīvu, un veic visus nepieciešamos pasākumus, lai nodrošinātu to īstenošanu. Paredzētās sankcijas ir iedarbīgas, samērīgas un atturošas”. Projektā noteiktais sankciju apmērs par darbību bez licences preventīvi atturēs tirgus dalībniekus no pārkāpumu izdarīšanas. Savukārt, administratīvā atbildība attiecībā uz LAPK 155.11 panta piektajā un sestajā daļā paredzētajiem administratīvajiem pārkāpumiem par rakstveida līguma neslēgšanu normatīvajos aktos paredzētajos gadījumos vairs netiek paredzēta, ņemot vērā, ka par šādiem normatīvo aktu pārkāpumiem jau ir paredzētas pietiekoši efektīvas administratīvās sankcijas (t.sk., soda nauda) administratīvā saskaņā ar Negodīgas komercprakses aizlieguma likuma noteikumiem. Proti, šāda veida prakse varētu tikt vērtēta kā profesionālajai rūpībai neatbilstoša komercprakse saskaņā ar minētā likuma 6. pantu. Pārņemot LAPK 155.15 pantu Tūrisma likumā, tiek izskausta administratīvā soda atkārtota piemērošana un noteikti iepriekš paredzētie maksimālie sodu apmēri. Ministru kabineta 2007. gada 3. aprīļa noteikumi Nr. 226 “Noteikumi par ārzemnieka deklarācijas veidlapas aizpildīšanas, glabāšanas un nodošanas kārtību” (turpmāk – Noteikumi Nr. 226) ir izdoti, izpildot Šengenas Konvencijas, ar kuru īsteno Beniluksa Ekonomikas savienības valstu valdību, Vācijas Federatīvās Republikas valdības un Francijas Republikas valdības 1985. gada 14. jūnija Šengenas Līgumu par pakāpenisku kontroles atcelšanu pie kopīgām robežām, 45. pantu. Saskaņā ar Robežsardzes likuma 13. panta 15. punktu viens no Valsts robežsardzes uzdevumiem ir kontrolēt, kā tiek ievēroti noteikumi par ārzemnieku ieceļošanu, uzturēšanos, izceļošanu un tranzītu Latvijas Republikas teritorijā. Papildus tam Imigrācijas likuma 3. pants nosaka, ka ārzemnieku ieceļošanu un uzturēšanos Latvijas Republikā atbilstoši savai kompetencei dokumentē un kontrolē arī Valsts robežsardze. Lai nodrošinātu iepriekš minētā uzdevuma izpildi, Valsts robežsardzes amatpersonas ikdienā veic ārzemnieku pārbaudes arī to uzturēšanās vietās, tajā skaitā tūrisma mītnēs. Saskaņā ar Noteikumu Nr. 226 13.¹ punktu pēc Valsts policijas vai Valsts robežsardzes rakstiska pieprasījuma komersants vai saimnieciskās darbības veicējs nekavējoties nodod deklarāciju attiecīgajai iestādei. Valsts robežsardzes amatpersonas ikdienā konstatē gadījumus, kad tiek pārkāpti ārzemnieku deklarācijas veidlapā sniegto ziņu pārbaudes un veidlapas uzglabāšanas noteikumi. Līdz ar to patlaban šādos gadījumos Valsts robežsardzes amatpersonas noformē administratīvā pārkāpuma protokolu un nosūta to pēc piekritības Valsts policijai lēmuma administratīvā pārkāpuma lietā pieņemšanai. Ņemot vērā minēto, projekts paredz Valsts robežsardzei kompetenci administratīvo pārkāpumu procesa uzsākšanā par ārzemnieka deklarācijas veidlapā sniegto ziņu pārbaudes, veidlapas uzglabāšanas vai nodošanas noteikumu pārkāpšanu. Ņemot vērā Administratīvās atbildības likumā noteikto (pieņemts Saeimā 2018. gada 25. oktobrī, izsludināts 2018. gada 14. novembrī), naudas sods izteikts naudas soda vienībās (vienas naudas soda vienības vērtība ir pieci *euro*).  6) Vienlaikus projekts paredz atsevišķus tehniskus grozījumus, precizējot Tūrisma likumā lietoto terminoloģiju atbilstoši citiem normatīvajiem aktiem, piemēram, Invaliditātes likumam, un nodrošinot arī Tūrisma likumā lietoto terminu vienveidību. Vienlaikus projekts paredz precizēt Tūrisma likumā esošās neprecīzās iekšējās atsauces. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs, Iekšlietu ministrija, Vides aizsardzības un reģionālās attīstības ministrija, Valsts policija un Valsts robežsardze. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz:  1. fiziskām vai juridiskām personām, kas sniedz kompleksus vai saistītus tūrisma pakalpojumus (Pamatojoties uz Tūrisma aģentu un tūrisma operatoru (turpmāk – TATO) datubāzē esošo informāciju, Latvijā reģistrēti 730 saimnieciskās darbības veicēji, kas sniedz tūrisma aģenta vai tūrisma operatora pakalpojumus, no kuriem 476 TATO datubāzē reģistrējušies kā aģenti, bet pārējie 254 sniedz tūrisma operatora vai apvienotos (tūrisma aģenta un operatora) pakalpojumus); 2. komplekso un saistīto tūrisma pakalpojumu patērētājiem (pēc Centrālās statistikas pārvaldes datiem, tūrisma komersantu pakalpojumus 2017. gadā izmantoja 447 tūkst. klientu, no kuriem 325 tūkst. bija Latvijas rezidenti); 3. juridiskām personām, kas piedāvā vai izmanto tūristu mītņu pakalpojumus (2017. gadā Latvijā pavisam bija 809 tūristu mītnes, tai skaitā viesnīcas, viesu nami un kempingi, ar 40 824 gultas vietām. Pēc Centrālās statistikas pārvaldes datiem 2017. gadā tūrisma mītņu pakalpojumus izmantoja 2,6 milj. tūristu, no kuriem 1,8 milj. bija ārvalstu tūristi). |
| 2. | Tiesiskā regulējuma ietekme uz tautsaimniecību un administratīvo slogu |  Saskaņā ar normatīvajiem aktiem nodokļu jomā Valsts ieņēmumu dienests (turpmāk – VID) jau šobrīd veic fizisku un juridisku personu saimnieciskās darbības kontroli (t.sk. dzīvokļu izīrēšanu īstermiņā), līdz ar to likumprojekts papildus slogu VID nerada.Projekts nerada papildu administratīvo slogu arī Valsts policijai un Valsts robežsardzei, bet, ņemot vērā, ka likumprojekts paredz jaunu administratīvo sodu par kompleksu tūrisma pakalpojumu sniegšanu bez licences, administratīvais slogs palielināsies Patērētāju tiesību aizsardzības centram. Lai mazinātu Patērētāju tiesību aizsardzības centra slogu un būtu iespējams nodrošināt jauno kompetenci, likumā “Grozījumi Tūrisma likumā” (pieņemts Saeimā 2017. gada 22. novembrī, izsludināts 2017. gada 1. decembrī), tika paredzēts no 2018. gada 1. jūnija stiprināt Patērētāju tiesību aizsardzības centra cilvēkresursu kapacitāti, piešķirot 4 jaunas darba vietas tūrisma nozares uzraudzībai. Palielinot administratīvo sodu apmēru un tvērumu, tiks samazināta negodprātīgo tūrisma komersantu darbība, veicināta godīga konkurence, kā arī paaugstināsies patērētāju tiesību aizsardzības līmenis tūrisma pakalpojumu jomā. |
| 3. | Administratīvo izmaksu monetārs novērtējums |  Lai efektīvi nodrošinātu komplekso tūrisma pakalpojumu un saistīto tūrisma pakalpojumu sniegšanas uzraudzību Latvijā, kā arī piemērotu administratīvos sodus par kompleksu tūrisma pakalpojumu sniegšanu bez licences, administratīvais slogs tiks palielināts Patērētāju tiesību aizsardzības centram.Ekonomikas ministrija likumā “Grozījumi tūrisma likumā” (pieņemts Saeimā 2017. gada 22. novembrī, izsludināts 2017. gada 1. decembrī), ir aprēķinājusi, ka Patērētāju tiesību aizsardzības centram jauno funkciju pārņemšanai (tai skaitā administratīvo sodu piemērošanai) 2018.gadam ir nepieciešami 119 980 EUR, 2019.gadam un turpmākajiem gadiem - 131 470 EUR. Ņemot vērā to, ka minētajā likumā jau ir aprēķināts nepieciešamais finansējums Patērētāju tiesību aizsardzības centra darbiniekiem administratīvā sloga mazināšanai, atsevišķs administratīvo izmaksu aprēķins šajā projektā netiek veikts. |
| 4. | Atbilstības izmaksu monetārs novērtējums | Atbilstības izmaksu monetārs novērtējums veikts, izstrādājot likumu “Grozījumi Tūrisma likumā” (pieņemts Saeimā 2017. gada 22. novembrī, izsludināts 2017. gada 1. decembrī), tādēļ atsevišķs administratīvo izmaksu aprēķins šajā projektā netiek veikts. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019. gads | Turpmākie trīs gadi (*euro*) |
| 2020. gads | 2021. gads | 2022. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 | 0  |  0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 |  0 |  0 |  0 |  0 |  0 | 0  |
| 1.2. valsts speciālais budžets |   |   |   |   |   |   |   |
| 1.3. pašvaldību budžets |   |   |   |   |   |   |   |
| 2. Budžeta izdevumi |   |   |   |   |   |   |   |
| 2.1. valsts pamatbudžets |  0 |  0 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |   |   |   |   |   |   |   |
| 3. Finansiālā ietekme |  0 |  0 |  0 |  0 |  0 |  0 |  0 |
| 3.1. valsts pamatbudžets |  0 |  0 |  0 |  0 |  0 |  0 |  0 |
| 3.2. speciālais budžets |   |   |   |   |   |   |   |
| 3.3. pašvaldību budžets |   |   |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | X |  | X |   |   |
| 5. Precizēta finansiālā ietekme | X |  | X |  | X |   |   |
| 5.1. valsts pamatbudžets |   |   |   |   |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  Nav attiecināms |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms |
| 8. Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tā kā projekts paredz izslēgt Tūrisma likuma 9. pantu, tad ir jāsagatavo Ministru kabineta noteikumu projekts par Ministru kabineta 2003. gada 25. novembra noteikumu Nr. 666 “Latvijas Tūrisma konsultatīvās padomes nolikums” atzīšanu par spēku zaudējušiem. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. |
| 2. | Citas starptautiskās saistības | Šengenas Konvencija, ar kuru īsteno Beniluksa Ekonomikas savienības valstu valdību, Vācijas Federatīvās Republikas valdības un Francijas Republikas valdības 1985.gada 14.jūnija Šengenas Līgumu par pakāpenisku kontroles atcelšanu pie kopīgām robežām. |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. |
| A | B | C | D |
| 25.pants | V nodaļa | Direktīvas prasības tiek ieviestas pilnībā. | Tiesību norma neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Saskaņā ar Direktīvas transponēšanas noteikumiem, dalībvalstis tūlīt dara zināmus Eiropas Komisijai pieņemtos tiesību aktu noteikumus, kas saistīti ar Direktīvas pārņemšanu. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē tika nodrošināta gan publicējot projektu EM mājas lapā (<https://em.gov.lv/lv/nozares_politika/turisms/dokumenti/normativo_aktu_projekti/>) divas nedēļas pirms likumprojekta izsludināšanas Valsts sekretāru sanāksmē, gan nodrošinot 2 sabiedriskās apspriešanas sanāksmes (2019.gada 5.februārī un 2019.gada 1.martā EM Tautsaimniecības padomes Tūrisma komitejas ietvaros). Minētā Tūrisma komiteja pārstāv ar tūrismu saistītās reģionālās un profesionālās asociācijas, kā arī plānošanas reģionus, Latvijas Pašvaldību savienību u.c. tūrisma nozarē iesaistītās puses. Papildus tiks nodrošināta turpmākā likumprojekta saskaņošanas gaitā pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Projekta 11. punkts ir izskatīts un atbalstīts LAPK pastāvīgās darba grupas 2016. gada 7. aprīļa un 2017. gada 27. jūlija sēdē. |
| 3. | Sabiedrības līdzdalības rezultāti | Projekta 11. punkts ir saskaņots ar Eiropas Parlamenta un Eiropas Padomes Direktīvas 2015/2302 par kompleksiem ceļojumiem un saistītiem ceļojumu pakalpojumiem darba grupu, kas pārstāv gan patērētāju, gan komersantu intereses. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patērētāju tiesību aizsardzības centrs, Valsts policija, Valsts robežsardze, Konkurences padome. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz veidot jaunas valsts institūcijas. |
| 3. | Cita informācija | Nav |

Ekonomikas ministrs Ralfs Nemiro

Vīza:
valsts sekretārs Ēriks Eglītis

Lūka, 67013256

madara.luka@em.gov.lv

1. <http://www.ecotourism.org> [↑](#footnote-ref-1)